|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αρ. Πρωτ. 9429 Αθήνα, 15/11/2022

**ΔΕΛΤΙΟ ΤΥΠΟΥ**

Το Εργατικό Κέντρο Αθήνας χαιρετίζει την 49η επέτειο από την εξέγερση του Πολυτεχνείου. Η ύψιστη αντιδικτατορική πράξη, τον Νοέμβριο του 1973 είναι η μεγαλύτερη παρακαταθήκη στις νέες γενιές, εμπνέοντας τα αγωνιστικά κινήματα του σήμερα.

Τα συνθήματα «ΨΩΜΙ – ΠΑΙΔΕΙΑ – ΕΛΕΥΘΕΡΙΑ» που γράφτηκαν στους τοίχους του Πολυτεχνείου, που ηχούσαν στους δρόμους και στους χώρους δουλειάς την εποχή της χούντας, παραμένουν επίκαιρα.

Τα μηνύματα του αντιδικτατορικού αγώνα και του παλλαϊκού ξεσηκωμού της Νομικής και του Πολυτεχνείου, μας υπενθυμίζουν ότι ο Αγώνας δεν σταματά ποτέ. Στους κοινωνικούς αγώνες πρέπει να είμαστε όλοι ενωμένοι, ενάντια στην ακρίβεια και τα καλάθια της ντροπής, για τη διεκδίκηση αυξήσεων στους μισθούς, υπογραφή συλλογικών συμβάσεων, δημιουργία ενός πραγματικού κοινωνικού κράτους, για κάθε πολίτη.

Η μαζική συμμετοχή στην πανελλαδική πανεργατική απεργία της ΓΣΕΕ στις 9 Νοέμβρη αποδεικνύει τη διάθεση του λαού να αγωνιστεί ενάντια στην φτωχοποίησή του, στις συνθήκες εργασιακής ζούγκλας, στα βάρβαρα, αδιέξοδα και καταστροφικά μέτρα της κυβέρνησης.

Το Εργατικό Κέντρο Αθήνας καλεί τα Σωματεία Μέλη του, τους εργαζόμενους και κάθε δημοκρατικό πολίτη του Λεκανοπεδίου της Αθήνας, να δώσουν δυναμικό παρών στις εκδηλώσεις μνήμης του Πολυτεχνείου και στην πορεία διαμαρτυρίας προς την Αμερικανική Πρεσβεία, την Πέμπτη 17 Νοεμβρίου.

**Το Δ.Σ.**